Edukas Eesti 10. arvamuskonkurss
Täna, 29.11 algab Äripäeva arvamuskülgedel 10. arvamuskonkurss Edukas Eesti, mille võitjat ootab kevadel 10 000-eurone peaauhind.
Edukas Eesti on Äripäeva, Eesti Gaasi, If Kindlustuse, Ellex Raidla Advokaadibüroo, Forus Grupi, Swedbanki ja Rohetiigri konkurss, kuhu ootame Eesti eduloo uuendamise ja arengu kiirendamise ideid arvamusloo vormis. Võistlustööd ilmuvad Äripäeva erirubriigis ja Eduka Eesti Facebooki lehel.
Viimase aja kriis on kaasa toonud demokraatia tervise puhul keerukused, ütles vandeadvokaat ja riigireformi üks eestkõnelejaid Jüri Raidla Äripäeva raadio hommikuprogrammis. „Probleemid on kaasa toonud demokraatia devalveeruvuse ja riigivõimu tõsiseltvõetavuse.“ Samas märkis Raidla Eduka Eesti arvamuskonkursile mõeldes, et keeruline aeg on viljakas uute ideede ja lahenduste sünniks.
Konkursil saab osaleda kuni kahe võistlustööga, artikli maht on kuni 5000 tähemärki (koos tühikutega). Kesksed hindamise kriteeriumid on ideede algupärasus, teostatavus ja särav esitus. Grand prix toob võitjale 10 000 eurot, teine koht 3000 ja kolmas 2000 eurot. Lisaks on konkursil tava, et toetavad ettevõtted annavad välja eriauhindu, seekord on Eesti Gaasi suuromanik Infortar lubanud oma lemmikule välja anda ka rahalise preemia.
Foto: Äripäev, Andras Kralla